El delegat d'Hisenda afirma que l'Ajuntament de Sagunt complix amb el Període Mitjà de Pagament als proveïdors
21 de novembre 2018

![Imagen 1](/media/ozepymuf/48_arino_m1.jpg)

###  **En relació amb les informacions publicades en alguns mitjans de comunicació, en els quals s'indicava que l'Ajuntament de Sagunt ha incomplit el termini màxim de pagament als proveïdors juntament amb altres municipis com Gilet o Estivella, el regidor d'Hisenda de l'Ajuntament, Enric Ariño, ha matisat estes qüestions que manifesten i apunten, en algun cas, al fet que s'ha triplicat el límit legal.**

Així, el delegat d'Hisenda ha volgut corregir la imatge que s'ha donat del Consistori, utilitzant-se terminologia com a ineficaç, caos o deixadesa i ha explicat que “**l'Ajuntament de Sagunt ha funcionat com sempre i que en cap cas hi ha un caos. No obstant això, pot ser que hi haja una alteració en el funcionament normal del procediment a l'hora de pagar factures perquè ha eixit una llei nova**”, la qual cosa segons Ariño és causa que el procés no s'adapte a la “**velocitat adequada**”. I ha afegit que esta és una problemàtica que està succeint en altres administracions que també s'han hagut d'adaptar a la nova Llei de Contractes. No obstant això, el Període Mitjà de Pagament (PMP) no ha superat els 30 dies.  

 La nova llei “**ha generat este retard a adaptar-nos i per tant l'explicació del que passa és açò, una adaptació lenta a una nova normativa**”. A més, amb referència a les acusacions formulades contra l'Ajuntament qualificant-ho de morós perquè està tardant a pagar als proveïdors i incomplix la Llei de Morositat que especifica 30 dies per al pagament una vegada que es registre la factura, el delegat rebat eixa informació i manifesta que segons dades extretes del programa que utilitza l'Ajuntament per a realitzar els pagaments, el Període Mitjà de Pagament de l'Ajuntament de Sagunt va registrar “**en el segon trimestre 17.34 dies i en el tercer trimestre un total de 24.42 dies. La llei obliga a pagar dins dels 30 primers dies des que la factura entre en el circuit. Per tant, les nostres dades indiquen que no s'ha incomplit esta qüestió**”.

 Respecte a la informació que arreplega el Ministeri d'Hisenda, que diu que el Període Mitjà de Pagament és de 34 dies, en realitat no es referix solament a l'Ajuntament de Sagunt, sinó que inclou també al Consell Agrari de Sagunt, organisme autònom de l'Ajuntament, la Societat Anònima de Gestió i a Aigües de Sagunt.

 No obstant això, explica que “**és possible que algunes factures per qüestió de registre o perquè no han arribat al departament que corresponga poden tardar, encara que també hi ha proveïdors que a voltes tarden molt a emetre-les**”.

 Així mateix, el regidor d'Hisenda aborda la qüestió relativa al Pla de Mitjans o Pla de Publicitat Institucional, “**un acord del Ple Municipal que pretenia distribuir la publicitat institucional en els mitjans de caràcter local i comarcal de la zona. Però en cap cas es pot entendre com una obligació contractual entre l'Ajuntament i les altres parts**”. Ariño afirma que des de l'equip de Govern hi havia “**voluntat d'aplicar-lo**”, però per a açò s'ha de complir la legalitat i els procediments marcats per la Llei de Contractes del Sector Públic.

El delegat apunta que hi havia dos alternatives: “**Continuar amb el pla, encara que siga il·legal, cosa que se'ns criticaria, o adaptar-nos a la nova realitat, que és pel que hem optat**”.

 Així mateix, declara que hi ha dos situacions. D'una banda, pagar els anuncis ja publicitats, i que no s'ajustava a la nova normativa, a través del procediment d'informe d'Omissió de Fiscalització. D'esta forma, es pagarien estes factures perquè ja s'ha complit el servei, encara que “**és un procediment que costa una mica més**”. I per una altra, “**cal revisar el Pla de Publicitat Institucional i adaptar-lo a la nova legalitat, és a dir, fer un contracte que complisca amb la Llei de Contractes del Sector Públic i la Llei de Publicitat Institucional aprovada en maig d’este any**”.​

*   [](http://www.facebook.com/sharer.php?u=https://aytosagunto.es/va/actualitat/el-delegat-d-hisenda-afirma-que-l-ajuntament-de-sagunt-complix-amb-el-periode-mitja-de-pagament-als-proveidors/ "Facebook")
*   [](http://twitter.com/share?url=https://aytosagunto.es/va/actualitat/el-delegat-d-hisenda-afirma-que-l-ajuntament-de-sagunt-complix-amb-el-periode-mitja-de-pagament-als-proveidors/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-delegat-d-hisenda-afirma-que-l-ajuntament-de-sagunt-complix-amb-el-periode-mitja-de-pagament-als-proveidors/ "Linked In")
*   [](mailto:?body=https://aytosagunto.es/va/actualitat/el-delegat-d-hisenda-afirma-que-l-ajuntament-de-sagunt-complix-amb-el-periode-mitja-de-pagament-als-proveidors/)